google/wiki40b huggingface dataset:
אלכסנדר פוקס

ביוגרפיה

פרק זה לוקה בחסר. אנא תרמו לוויקיפדיה והשלימו אותו.  
אלכסנדר פוקס נולד למשפחה ציונית בעיר ולוצלאווק שבצפון פולין ובה קהילה יהודית המונה כמה אלפים. למד בלשון הפולנית בבתי הספר בעיר, למד לטינית והיסטוריה והיה תאב ידע עוד משחר ילדותו. את לימודיו האקדמיים עשה באוניברסיטה העברית בירושלים, בה החל ללמוד בחוג ללימודים קלאסיים והתמחה בהיסטוריה של יוון. מורו הגדול היה אביגדור צ'ריקובר ולצדו משה שוובה. עבודת הגמר שלו (1942) עסקה בפסאודו-קסנופון. עבודת הדוקטור שלו (1946) נסבה על שני נושאים: הפוליטיקה של אתונה העתיקה והספרות האפית של המאה ה-5 לפני הספירה והשקפותיהם הפוליטיות של גדולי היוצרים בתור הזהב של אתונה. בתחילת שנות החמישים שהה כשנתיים באוניברסיטת אוקספורד, שם הושפע מאוד מארנולד וייקומב גום (Gomme), מחשובי החוקרים של תוקידידס. הוא לימד לכל אורך הקריירה האקדמית שלו באוניברסיטה העברית: כמדריך (1949), מרצה (1953), פרופסור חבר (1957) ופרופסור מן המניין (1962).
בנו, גדעון פוקס, הוא פרופסור בחוגים ללימודי ארץ ישראל ותולדות ישראל באוניברסיטת חיפה.

התהוות המשטר והחוקה האתונאיים והאידאולוגיות הפוליטיות מהם הושפעו במאה החמישית לפני הספירה

נושא זה שוטח פוקס בספרו Ancestral Constitution שראה אור בשנת 1953 בלונדון. הספר דן ברעיונותיה של מפלגת המתונים באתונה שסיסמתה הייתה חזרה ל'חוקת האבות' ובפעילותה בשנים הרות הגורל 411 ו-403 לפני הספירה. חבריה, רובם ככולם אנשי הרוח הגדולים באתונה של תקופת המלחמה הפלופונסית, דגלו בדעותיה של מפלגת המתונים. מפלגת המתונים אשר בראשה עמד תיאמנס עמדה בתווך שבין מעמד האצולה למפלגה הדמוקרטית הרדיקלית. פוקס הראה כי החוקה שנתחברה במאה הרביעית לפני הספירה, מהווה שלב במאבקים הפוליטיים של הפרשנות מחדש להיסטוריה הקדומה של אתונה וכי 'מדינת האתונאים' לאריסטו היא המסד לחוקה זו.

מחקר הפפירולוגיה הנוגע למפגש שבין היהודים לעולם ההלניסטי

אביגדור צ'ריקובר, מורו של פוקס, החל לשתף אותו בשנות הארבעים המאוחרות במפעלו העצום של ה-Corpus Papyorum Judaicarum. בסיס למחקריהם שימשה ספריית האנט (Hunt) במוזיאון אשמוליאן. פרשנותו לפפירוסים בנוגע למרד התפוצות, היא מסד לכל מחקר שנערך אודות המרד היהודי.

המשבר החברתי במאות הרביעית עד השנייה לפני הספירה

החל משנת 1951 החל פוקס לפרסם מאמרים בנושא זה ונחשב באחרית ימיו לאחד מגדולי המלומדים בתחום. בספרו 'אתונה בימי גדולתה' הוא סובר שלמרות שהעבדות הייתה תופעה חשובה באתונה מבחינת סדרי החברה, הרי שתרומתה הכלכלית הייתה משנית. פוקס חקר שבעים מאורעות של התנגשות מהפכנית ביוון, כשהכוונה היא לכל ניסיון לחולל שינוי במצב החזקת הקניין במדינה. לצורך כך הוא בחן את הספרות היוונית וחדר לעובי הקורה של השתמעויותיה האידאולוגיות. הוא חיבר שורה של מאמרים לחקר המהפכה בספרטה, בה היו קשורים קלאומינס ואגיס. 
בשנת 1970 פרסם פוקס מחקר חשוב ב-Journal of Hellenic Studies על אודות האחרונה במלחמות החירות היווניות כנגד האימפריאליזם הרומי. במאמרו זה הראה שהמלחמה האכאית איחדה את החברה על כל רבדיה, כולל המעמדות הנמוכים, כיוון שזו הייתה מלחמה לחירות לאומית וכי רק חלק מזערי מן העם התנגד לה.

מחקרים נוספים

אלכסנדר פוקס פרסם מחקרים על תולדות היהודים במצרים ההלניסטית. הוא אף חקר את משפחתו של פילון ועסקי המסחר הענפים שלה, בכל רחבי המזרח הקדום. 
בשלהי ימיו הקדיש מחקרים רבים לשאלת החברה אצל אפלטון.
הראל מדפיסים ומוציאים לאור

תיאור

סדנת ההדפס "הראל" הוקמה בשנת 1972 במבנה הסמוך לנמל יפו על ידי יעקב ומוניק הראל, כחלק מגל הסדנאות שנפתחו בתחילת שנות השבעים. בשנות ה-2000 עברה הסדנה למבנה אחר, השוכן בסמוך למכון אבני. עיקר יצירתה של הסדנה הוא במדיה של הדפס רשת ותחריט, אולם הם עושים גם תכפילים (באנגלית: Artist's multiple) רבים לאמנים. על האמנים שהרבו לעבוד בסדנה נמנים מנשה קדישמן, יגאל תומרקין, משה קופפרמן, דוד ריב ועוד. גדעון עפרת מציין את הסדנא כאחת משלוש סדנאות שבלטו בהיקף ובאיכות עבודתן החל משנות השבעים.
מילניום פלקון

תיאור

מילניום פלקון גדולה יותר מחללית x-wing ואורכה כ-34 מטרים. תא הטייס נמצא בצד הימני של החללית ובו ארבעה מושבים. בתוך החללית יש פינת ישיבה עם שולחן עגול. בנוסף בחללית יש מיטה לפצועים (לוק סקייווקר שוכב במיטה לאחר שדארת' ויידר כרת את ידו בסרט החמישי - האימפריה מכה שנית). ישנם תאים סודיים במילניום פאלקון ששימשו את האן סולו להברחת סחורות ובהם הוא מתחבא כאשר החללית נגררת לתוך כוכב המוות.

מהירות

המילניום פאלקון נחשבת על פי האן סולו לחללית המהירה ביותר ביקום והוא מעיד כי היא יכולה לטוס במהירות של פי 1.5 ממהירות האור.

חימוש

מילניום פלקון חמושה בשני תותחי לייזר נשלטים ידנית, ובסרט החמישי נעשה שימוש בתותח לייזר הפועל ללא שליטת בני אדם. החללית כוללת שדה מגן (Deflector Shield).

תפקיד בסרטים

מילניום פלקון משמשת את האן סולו וברית המורדים. היא עמידה יותר מחללית x-wing (ירייה אחת של חללית אויב מחסלת x-wing אבל לא מחסלת את מילניום פלקון) ולכן היא טובה למשימות מיוחדות. לפני שהאן סולו הצטרף לברית המורדים, הוא השתמש בחללית להברחות לא חוקיות. החללית היא גם מקום מגוריהם של האן סולו וצ'ובאקה (טייס המשנה של המילניום פלקון).

צעצועים

מילניום פלקון נפוצה ב"לגו מלחמת הכוכבים". ישנם שני דגמים: לגילאי 14 ודגם גדול לגילאי 16. יש גם דגם מיניאטורי שמורכב מחלקים בודדים.
דגם של המילניום פאלקון נכלל בין הצעצועים המצורפים לארוחת ילדים במקדונלד'ס בסמוך ליציאת סרטים בסדרה, לצד בובות של דמויות נוספות.

דגמים בצילומים

בסרט "מלחמת הכוכבים - פרק 4: תקווה חדשה", נבנה דגם חלקי בגודל מלא בשביל הסצנה בה המילניום פלקון נמצאת על כוכב המוות. בנוסף, נבנה דגם באורך 5 מטר בשביל הסצנות שבהן המילניום פלקון טסה בחלל. בסרט "מלחמת הכוכבים - פרק 5: האימפריה מכה שנית", נבנה דגם בגודל מלא שלם. בנוסף נבנה עוד דגם באורך 5 מטר בשביל הסצנות שמתרחשות בחלל וגם נבנה דגם קטן שמשמש לסצנה שבה המילניום פלקון עוגנת בפריגטת הרפואה. בסרט "מלחמת הכוכבים - פרק 6: שובו של הג'די", השתמשו בדגמים של הסרט הקודם.
דוד פולוס

ביוגרפיה

פולוס גדל ב וורשה בירת פולין. לפי אלחנני ופרידלנדר היה בנעוריו בוורשה בן ישיבה רכון על דפי - גמרא. בישיבה היה נוהג לקשט את אולם הישיבה לכבוד סיום מסכת של ש"ס ומכאן נתפס לפיסול. הוא עלה לארץ ישראל באוניה "רומניה" בחודש אוגוסט 1924, בעלייה השלישית כחלוץ. בפואמה שכתב ביידיש בשנות העשרים כתב בין השאר :"חלוץ קום עלה.... הכישרון הוא רכושך". פולוס היה חבר
בגדוד העבודה ובקבוצת החוצבים של יצחק שדה. את פסלו הראשון בארץ סיתת בהיותו בגדוד העבודה במגדל צדק: פרוטומה של אהרן דוד גורדון. בחודש פברואר 1932 שלח פולוס הצעה שפורסמה בעיתון "דבר" להנהלת "יריד המזרח" לפיה תוכרז תחרות של פסלים ושהיצירות הטובות ביותר תוצגנה בתערוכה מה שיתן תנופה ליצירה. פולוס נהג לנדוד ברחבי הארץ. הוא התגורר בקיבוצים שונים ופיסל בהם תמורת דמי קיום בלבד ללא שכר נוסף.כך ברמת דוד, בתל יוסף בבית אורן וברמת רחל.על פי מסמך בארכיון המדינה מיום 22 בספטמבר 1936 התגורר פולוס שהיה רשום כמורה- ברחוב הירקון בתל אביב (אז שכונת מחלול) על יד בית החרושת לאריגה וצביעת משי "דלפינר -יוחננוף". היה לו צריף, שם נהג להתבודד ולעסוק בתכנון עבודות חדשות. מאוחר יותר עבר לירושלים והתגורר בעשרים השנים האחרונות לחייו בצריף אחר, בלבה של חורשת אורנים ליד מחנה אלנבי.
פולוס נפטר ערירי בירושלים והובא בה למנוחות.
ביצירותיו הריאליסטיות יש מוטיבים הרואיים המתארים את תקומת העם היהודי בארצו.
פולוס השתמש בחומרים מקומיים פשוטים וזולים יחסית, כמו בטון טיח על רשתות לולים ומוטות ברזל. הדבר גרם לבלייה מוגברת בפסליו, וצרך תחזוקה מתמדת, בזמנו פולוס תחזק אותם בעצמו. כיום חלק מהם עומדים בפני כליה.
Britney Jean

רקע

בדצמבר 2012, הודיעה ספירס שהחלה לעבוד על אלבום האולפן השמיני שלה. מאוחר יותר התגלה כי will.i.am יהיה המפיק בפועל של הפרויקט.
ב-25 באוקטובר, יצא לאור האלבום בהשמעת ב: "iTunes Radio".
ספירס החשיבה את האלבום, כ-"האלבום האישי ביותר שלה", בעקבות מאורעות שעברה בשנים האחרונות, כגון פרידתה מבן זוגה, ספירס רצתה לכתוב שירים שכולם יוכלו להתחבר אליהם, בנוסף לזאת ציינה ספירס שההפקת האלבום היא הפקה מדהימה שמוסיפה 'חיים' לרעיונתה.

קידום והצלחה

לעומת אלבומיה הקודמים, ספירס לא קידמה את אלבומה במסע פרסום רחב ומשמעותי, ולכן מכירותיו ומיקומיו במצעדים היו נמוכים.
ספירס השתתפה בתוכנית "בוקר טוב אמריקה", למטרת ראיון לקידום אלבומה החדש, ספירס הודיעה באותו ראיון שיצא מופע להיטים שלה בלאס וגאס ( לימים Britney: Piece Of Me ) ויארך עד 2015, מאוחר יותר, בזמן הרצת המופע הודיע ספירס כי תאריך את שהותה בתיאטרון האקסיס, לימים זאפוס שבתוך מלון פלאנט הוליווד לעוד שנתיים, עד 2017. 
תוך כדי יצא לסיבוב ההופעות בקיץ 2017 Britney: Live In Concert שנמשך עד 2018, לאחר סיום ההופעה בלאס וגאס. 
ב-22 בדצמבר, יצא לאור סרט תעודי בשיתוף ערוץ E! שנקרא: "I Am Britney Jean", סרט זה יכיל קטעים מתוך חזרות להופעות בלאס וגאס, וההקלטה של האלבום.
במצעד הבילבורד 200 נכנס למקום 4 והצליח להחזיק בטופ 10 למשך שבוע בלבד, דבר הנחשב לכישלון עבור ספירס ששישה מאלבומיה כבשו את פסגת המצעד ואלבומה החמישי כבש את המקום השני וזאת עקב שינוי מדיניות המצעד  
כיום מכירותיו עומדות על כ-272,000+ עותקים בארצות הברית ולא הצליח לקבל אף מעמד זהב על סך 500,000 עותקים. כל אלבומי האולפן הקודמים של ספירס זכו למעמד פלטינה על סך מכירות של 1,000,000+ עותקים ויותר. 
בקנדה הצליח האלבום להתברג גם כן לעשירייה הפותחת במצעד והצליח לזכות למעמד זהב על סך מכירות של כ- 40,000+ עותקים. בדומה לבילבורד גם בקנדה נכשל בסטנדרטים הגבוהים של ספירס שהחזיקה בשישה אלבומים שכבשו את המצעד הקנדי ואחד שמוקם במקום השני.
במדינות דרום אמריקה האלבום זכה להצלחה נאה כאשר בברזיל, מקסיקו, ונצואלה וארגנטינה האלבום נכנס לעשרת המובילים במצעדים וזכה למעמד זהב בכולן.
מכירות האלבום מסתכמות בכיותר מ-700,000+ עותקים בכל העולם.
האריסטוקרטים (מחזה)

האריסטוקרטים הוא מחזה דרמטי מאת עדנה מזי"א העוקב אחרי קורותיה של משפחת בן-כנען בשתי תקופות בפער של 20 שנים. תחילה בשנת 1953, אבי המשפחה יאיר בן-כנען הוא אלוף-משנה מוערך בצבא, העומד בפני פרישה, ומתכוון להיכנס לשורות המערכת הפוליטית. להתמסרות הטוטלית של אב המשפחה, הזוכה בתחילת הדרך גם לתמיכתה של רעיתו, יש מחיר כבד אותו משלמים שני ילדיו הקטנים. אחיו הצעיר של אלוף-משנה בן-כנען, רודי, הוא היפוכו הגמור; הומוסקסואל גלוי המנהל חנות פרוות בתל אביב, שנקלע לחובות כספיים. 
החלק השני של המחזה מתנהל בשנת 1973, יאיר בן-כנען הוא כעת שר בממשלה, המתמודד עם התוצאות הקשות של התנהלותו וההשפעה של על בני משפחתו, ומייצג דור שלם של אנשים שהתמסרו להגשמת המפעל הציוני וזאת על חשבון היחסים עם בני המשפחה.
המחזה הועלה לראשונה על ידי תיאטרון הקאמרי בשנת 2010, בבימויו של עמרי ניצן, ובכיכובם של השחקנים: גיל פרנק, יחזקאל לזרוב, לימור גולדשטיין, הלנה ירלובה ודינה סנדרסון.
יונתן ארוך

ביוגרפיה

ארוך נולד בירושלים, בנו של הצייר אריה ארוך. מראשוני הבוגרים של החוג לקולנוע וטלוויזיה באוניברסיטת תל אביב. 
ארוך הוא מפיק-יוצר בתחום הקולנוע והטלוויזיה בישראל, מהבולטים בתחום משנות התשעים ואילך. מסרטי הקולנוע הבולטים שהפיק: "חיוך הגדי" זוכה פרס דב הכסף בפסטיבל ברלין, "שורו" בבימויו של שבי גביזון, זוכה פרס האקדמיה לקולנוע בישראל, ו"שירת הסירנה" בבימוי איתן פוקס על פי רב המכר בשם זה מאת עירית לינור.
מיצירות הטלוויזיה הבולטות שהפיק היו הסדרות "הפוך", עבור הערוץ השני, בבימויו של שמואל חיימוביץ'; והסדרה "בקצב הקצב" לכבלים. בעברו כתב לסדרה הפופולרית "זהו זה" בעונותיה הראשונות.
ארוך ידוע במעורבותו היצירתית בכל סרט או סדרה אותן הפיק, ואף קיבל בסרט "שורו" קרדיט תסריטאי, לצד שבי גביזון.  
ב-2008 הפיק את סדרת הטלוויזיה "סרוגים" עבור חברת YES, סדרה שנוצרה על ידי חוה דיבון ואליעזר (לייזי) שפירא ובוימה על ידי לייזי שפירא, העוסקת בחיי היום יום של רווקים בני המגזר הדתי לאומי המתגוררים בשכונת קטמון (המכונה "הביצה") בירושלים. 
בשנת 2013 הפיק יחד עם דקלה ברקאי את הסדרה "שטיסל" ששודרה בערוץ yes Oh, וזכתה ב-11 פרסי האקדמיה לקולנוע וטלוויזיה.
Forbidden

אודות האלבום

האלבום הוקלט בין 1994 ל-1995 באולפני "Parr Street Studios" שבליברפול ובאולפני "Devonshire Studios" שבלוס אנג'לס. אלבום זה הוא אחרון עם הזמר טוני מרטין לאחר שהשתתף עם הלהקה בחמישה אלבומים. למעשה, לאחר הוצאת אלבום זה פרשה הלהקה מעבודתה, עד לאלבום האיחוד 13 שיצא בשנת 2013, שבו לראשונה מאז 1978, השתתף הסולן המקורי של הלהקה אוזי אוסבורן. חברי הלהקה באלבום זה כללו את ההרכב שניגן באלבום Tyr.
חיסון לנגיף הפפילומה האנושי

חיסון כנגד נגיף הפפילומה האנושי (באנגלית: Human papilloma virus vaccine) הוא חיסון לנגיף הפפילומה האנושי שמורכב מחלקי מעטפת של הווירוס ונועד למנוע הדבקה בווירוס ובכך למנוע התפתחות שורה של מחלות שנגרמות על ידי הוירוס בהן סרטן צוואר הרחם.

החיסון

עד כה, פותחו ושווקו בעולם ובארץ שני סוגי חיסון כנגד נגיף הפפילומה האנושי. בשנות העשרים של המאה ה-21 החלו ניסויים בחיסון נוסף שיהיה רחב טווח בהשוואה לאחרים.] החיסון לוירוס הפפילומה מורכב מצבר של מקטעים ממעטפת הנגיף (VLP), שמיוצר בשיטות של הנדסה גנטית ואינו כולל את המרכיב הגנטי של הנגיף, ה-DNA. כמו בכל חיסון, נוסף לחיסון מרכיב של אלומיניום, שתפקידו להגביר את התגובה החיסונית של הגוף המחוסן.
גרדסיל (Gardasil) וצרווריקס (Cervarix) הם שני החיסונים שקיימים בשוק התרופות בישראל. שני סוגי החיסון בנויים משכפול מקטעי מעטפת הנגיף (Virus-Like Protein- VLP) בתוספת למרכיב האדג'ובנטי. חיסון הגרדסיל מיועד למנוע הדבקה בנגיף הפפילומה האנושי מזנים 6,11,16,18. ואילו חיסון הצרווריקס נועד למנוע הדבקה בנגיף הפפילומה האנושי מזנים 16,18.
שני סוגי החיסון מאושרים לשימוש בישראל והם ניתנים כיום במסגרת סל החיסונים לבנות ולאחרונה גם לבנים במהלך לימודיהם בחטיבת הביניים. החיסון המועדף במערכת הציבורית הוא חיסון הגרדסיל שהינו רחב טווח בהשוואה למקבילו והוא מונע הדבקות בזנים שגורמים ליבלות חרוטיות, בנוסף למניעת מצבים טרום סרטנים וסרטניים בצוואר הרחם. החיסון ניתן בשלוש מנות, בהפרשים של חודשיים וארבעה חודשים. החיסון תקף לפחות לטווח של עשר שנים ואין עדיין די מידע לקבוע מה מידת יעילות החיסון לטווח זמן ארוך יותר.

בטיחות החיסון

החיסון נחשב לבטוח, ועד כה לא דווח על כל קשר בין החיסון לבעיות בריאותיות קשות אחרות למעט תגובה מקומית של העור לזריקה באזור ההזרקה שנפוצה גם במתן חיסונים אחרים]. לא ידוע על נזק שעלול להגרם לאשה בהריון או לעובר משימוש בחיסון במהלך הריון, אולם עד שיצטבר ידע נוסף בנושא, החיסון אסור בשימוש לנשים בהריון. נשים מניקות יכולות להשתמש בחיסון בבטחה. על פי הרכבו של החיסון, שאינו מכיל DNA נגיפי, אין כל אפשרות שהחיסון יגביר או יגרום להדבקה בנגיף הפפילומה האנושי.

יעילות החיסון

בעבודות שבדקו יעילות החיסון במסגרת מחקרים כפולי סמויות, הוכחה יעילות החיסון במניעת מצבים טרום סרטנים, מניעת סרטן ומניעת יבלות חרוטיות באיברי המין בשיעור שעומד על 90-100%. בכל העבודות הללו שבהם נבדקה גם בטיחות החיסון הוכחה בטיחותו מעל לכל ספק.
החיסון נכנס לשימוש ומהווה חלק מתוכניות החיסון הממשלתיות במדינות רבות ברחבי העולם ובהן, ארצות הברית, אוסטרליה, קנדה, אנגליה וארצות אירופאיות אחרות. בישראל ניתן לקבל את החיסון עד גיל 26 במסגרת סל הבריאות, ולאחר מכן (עד גיל 45) באופן פרטי. ניתן ורצוי לחסן גם נשים שחלו וטופלו עקב יבלות חרוטיות, או מצבים טרום סרטנים של צוואר הרחם. החיסון עשוי להפחית שיעורי ההישנות של המחלה.
בעבודות שדיווחו על הניסיון המצטבר בעקבות הפעלת תוכניות חיסון ממלכתיות במדינות אלה ואחרות, נצפתה ירידה משמעותית (עד כתשעים אחוז) בהיארעות יבלות חרוטיות באיברי המין בקרב המחוסנים, גברים כנשים. במקביל, נצפתה ירידה משמעותית שהולכת וגדלה בהיארעות מצבים טרום סרטנים. החוקרים סבורים שיחלפו עוד מספר שנים בטרם נראה צניחה בהיארעות סרטנים באיברי המין הנשיים. ועל כן החיסון לא יוריד את הצורך במעקב אחר צוואר הרחם, לרבות משטחי צוואר שגרתיים בשלב זה.
אינציפיט

אינציפּיט (Incipit, בלטינית: "זה מתחיל") הוא מספר מילים ראשונות של שורת הפתיחה של טקסט, כגון שיר או ספר. במוזיקה מושג זה מתייחס לתווי הפתיחה של יצירה מוזיקלית.
לפני שהתחיל השימוש בכותרות ובכותרים, טקסטים זוהו לעיתים קרובות על ידי המילים הראשונות בהם. כך, למשל, ספרים ופרשות בתנ"ך, פיוטים, תפילות וגם שירים פופולריים רבים ופזמונים. בימי הביניים, האינציפיט נכתב לעיתים קרובות בגופן או בצבע שונה משאר הטקסט, כדי להבליט אותו, ולפעמים גם הוספו לו עיטורים מפוארים.
אומנם אינציפיט הוא מושג שמקורו בשפה הלטינית, אולם הנוהג של השימוש בו באזורים שונים בעולם קדם לה באלפי שנים. השימוש באינציפיט לגבי שירים פופולריים רווח כיום עד כדי כך שלעיתים קרובות הוא משכיח מהציבור הרחב את השם שניתן לשיר על ידי היוצר.
איתי זבולון (שחקן)

ביוגרפיה

זבולון גדל בשכונת נווה שאנן שבחיפה. הוא בוגר הסטודיו למשחק ניסן נתיב.

קריירת משחק

בשנים 2011 עד 2014 שיחק בתיאטרון החאן במגוון הצגות, בהן "החולה המדומה", "הלילה השנים עשר", "תעלולי סקפן" ו"ירושלים החדשה". בטלוויזיה הופיע בסדרות "המובילים", ב"סלב'ס" (דיבוב ותסריט), "השועלים" ו"רון".
בשנת 2014 שיחק בתפקיד אורח במערכון בתוכנית הסאטירה "ארץ נהדרת".
ב-2015 שיחק בתפקיד הראשי בסרט האימה-קומי "מסווג חריג".
בשנת 2017 השתתף זבולון בסדרת הקומית "ויקי ואני" שמשודרת בערוץ 10 בתפקיד הראשי לצידה של מגי אזרזר.
בשנת 2018 השתתף בסדרה "ככה זה" של yes בתפקיד מנו השכן.
בשנת 2019 השתתף בסדרת הדרמה "פאנץ'" של yes בתפקיד צלביץ׳, בתוכנית המערכונים הסאטירית  "שב"ס" המשודרת בתאגיד השידור הציבורי בתפקיד ד"ר ליאב ובסדרה "זה לא הגיל" של שידורי קשת, בתפקיד מוקה.

יצירה לרשת

משנת 2012 החל זבולון ליצור סרטונים לרשת. סרטונים אלה זכו לחשיפה גדולה וחלקם הפכו לתופעה תרבותית.
בין הסרטונים שיצר: "שם", "ווהן", "יניר האחמ"ש" וסרטון לקידום פסטיבל SoLow (חיפה-תל אביב).

קריירה מוזיקלית

בתחום המוזיקלי הקים זבולון ב-2010 את להקת הפאנק "ויתרתי" יחד עם הגיטריסט יהונתן כספי, אליה הצטרף המתופף נמרוד ליברמן.
הלהקה הוציאה שני אלבומי EP. הראשון בשנת 2012 והוא נקרא "Double EP" והשני בשנת 2013 והוא נקרא "גבינה חצי רכה"
ב-2014 הלהקה הפסיקה את פעילותה והוציאה את האוסף "אוסף של חרטות".
משנת 2016 זבולון חבר בלהקת "Mayonesa".
אולי שטרנברג

ביוגרפיה

שטרנברג למד משחק בבית הספר לאומנויות הבמה בית צבי, ובקורס משחק מול מצלמה אצל רות דייכס.
חשיפתו הטלוויזיונית הראשונה הייתה בשנת 2003 כאשר השתתף בטלנובלה הישראלית "משחק החיים" ששודרה ב-HOT3. ב-2004 גילם את דמותו של יואל בסרט הקולנוע "משהו מתוק", וגילם את אשר בדרמה של HOT "להשתחרר מסוזי" לצד לאורה ריבלין.
בשנת 2005 הוקרן סרטו של דני לרנר "ימים קפואים", בו הוא השתתף. בשנת 2006 שיחק בסרט הקולנוע "ידיים קשורות".
בשנת 2007 שיחק בסדרת הדרמה "המקום" ששודרה בערוץ 10. באותה שנה שיחק בסדרה "מרחק נגיעה" ששודרה בערוץ 2.
בשנת 2011 שיחק בסרט הקולנוע "גיא אוני" שביים דן וולמן על פי ספרה של שולמית לפיד.
שיחק בתפקידי אורח בסדרות: "רמזור", "סימני שאלה", "החיים זה לא הכל", "אולי הפעם", "גירושין נפלאים", "טיפול נמרץ" ועוד.
בשנת 2017 הצטרף לעונה השנייה של סדרת הנוער "נעלמים" בניקלודיאון, בתפקיד מיקי, מפקד המשטרה.
בשנת 2008 הקים ביחד עם השחקן ניב רז את בית הספר למשחק "טכניקה" משחק מול מצלמה.
אין למדין מקודם מתן תורה

אין למדין מקודם מתן תורה הוא כלל במתודולוגיה התלמודית ולפיו אין להביא ראיה או להסיק מסקנה הלכתית או דינית מהמסופר במקרא על שאירע לפני נתינת התורה.

מקור

מקור הכלל בדברי התלמוד הירושלמי שביאר מדוע אין ללמוד את הדין של שבעת ימי אבלות מיוסף עליו נאמר: "ויעש לאביו (יעקב) אבל שבעת ימים", משום שאין למדין דבר קודם למתן תורה. עיקרון זה מצוי גם בתלמוד הבבלי במסכת יומא שם תמהו על דברי רב ספרא שרצה ללמוד את זמנה ההלכתי של תפילת שחרית ממנהג אברהם, ואמרו: "אנן מאברהם ניקום וניגמור"?!. הראשונים פירשו שאין ללמוד הלכה מאברהם אבינו, היות וחי לפני מתן התורה ולא הצטווה כלל על התפילה, ושמא "ניתנה תורה ונתחדשה הלכה".
הרמב"ם בפירוש המשנה מתייחס לכלל זה בהקשר של דברי המשנה בחולין, שם נחלקו תנאים בשאלה אם גיד הנשה נאסר גם בבהמה טמאה. רבי יהודה סבור שגיד הנשה נאסר גם בבהמה טמאה ומוכיח את שיטתו מקדמות איסור גיד הנשה שהיה נהוג לפני מתן תורה, זמן שבו בהמה טמאה הייתה מותרת גם היא באכילה, אולם חכמים חלקו על דבריו וטענו שאיסור גיד הנשה " בסיני נאמר אלא שנכתב במקומו". את תשובת חכמים מבאר הרמב"ם על פי הכלל האמור:
שים לבך לכלל הגדול הזה המובא במשנה זו והוא אמרם מסיני נאסר. והוא שאתה צריך לדעת שכל מה שאנו נזהרים ממנו או עושים אותו היום אין אנו עושים זאת אלא מפני צווי ה' על ידי משה, לא מפני שה' צוה בכך לנביאים שקדמוהו. 
דוגמה לכך, אין אנו אוכלים אבר מן החי לא מפני שה' אסר על בני נח אבר מן החי, אלא מפני שמשה אסר עלינו אבר מן החי במה שנצטווה בסיני שישאר אבר מן החי אסור. 
וכן אין אנו מלים בגלל שאברהם מל את עצמו ואנשי ביתו, אלא מפני שה' צונו על ידי משה להמול כמו שמל אברהם עליו השלום. 
וכן גיד הנשה אין אנו נמשכים בו אחרי אסור יעקב אבינו אלא צווי משה רבינו, הלא תראה אמרם שש מאות ושלש עשרה מצות נאמרו לו למשה בסיני, וכל אלה מכלל המצות
— פירוש המשנה להרמב"ם חולין פרק ז' משנה ו'. תרגם מערבית הרב יוסף קאפח
נובל (חברה)

היסטוריה

הטכנולוגיה של נובל תרמה לפיתוח רשתות אזוריות שהחליפו את המודל העיקרי של מחשוב מיינפריים ושינתה את פני המחשוב העולמי.
כיום המוקד העיקרי של החברה הוא פיתוח תוכנה ללקוחות עסקיים. החברה היא חברת בת של The Attachmate Group ונמצאת בבעלותה המוחלטת.
נובל חבה את ייסודה למכון המחקר Eyring (ERI) בפרובו, יוטה. דניס פיירקלו (Dennis Fairclough), דרו מייג'ור (Drew Major), דייל ניבור (Dale Neibaur), וקייל פאוול (Kyle Powell) עזבו את ERI ועל סמך הניסיון שלהם שם ייסדו את נובל. פיירקלו היה חבר בקבוצה המקורית שייסדה את נובל מערכות נתונים. שלושת האחרים פרשו והקימו את חברת סופרסט, ששתפה פעולה עם חברת נובל. בERI הארבעה עבדו על פרויקט ממשלתי וצברו ידע בטכנולוגית ARPANET וטכנולוגיות קשורות, ידע שהיה חיוני בהקמת נובל.
החברה החלה בשנת 1979 כנובל מערכות נתונים (Novell Data Systems Inc.) יצרנית חומרה שייצרה מערכות מבוססות מערכת ההפעלה CP/M. המיקרו-מחשבים שייצרה החברה היו חלשים יחסית לביצועי המתחרות. על מנת להתחרות במכירות, נובל כתבה תוכנה המשתמשת בכמה מיקרו-מחשבים במקביל. החברה לא הצליחה בתחילת דרכה והמשקיעים דרשו לסגור אותה. החברה החליטה להתמקד בתוכנה שפיתחה ולהפוך לחברת תוכנה וכך הצליחה להציל את המשך המימון. ב-1983 שם החברה קוצר לנובל וריימונד נורדה נעשה ראש החברה. באותה שנה החברה הציגה את המוצר המשמעותי ביותר שלה, מערכת הפעלה רשתית חוצה-פלטפורמות- Novell NetWare.

NetWare

המוצר הראשון של נובל היה שרת חומרה קנייני המבוסס על מעבד מוטורולה 68000. כרטיס ממשק רשת (NIC) פותח עבור הארכיטקטורה הסטנדרטית לתעשייה (ISA) של IBM PC. השרת השתמש במערכת הפעלה רשתית הראשונה של החברה, שנקראה ShareNet. לאחר מכן התאימו את ShareNet עבור פלטפורמת אינטל ושינו את שמה לNetWare.
NetWare משתמשת בNovell DOS כמנהל אתחול. Novell DOS דומה לMS-DOS ולIBM PC DOS, אך אין צורך ברישיון נפרד עבור DOS, עקב הרכישה של Digital Research ב-1991.
נובל נחלה הצלחה רבה במהלך שנות השמונים. היא הרחיבה את נתח השוק שלה על ידי מכירה של כרטיסי Ethernet יקרים. ב-1990 הייתה לנובל עמדה של כמעט מונופול בשוק מערכות ההפעלה לרשתות. כמובילה בשוק זה החלה נובל לפתח שירותים המבוססים על מערכת ההפעלה NetWare.

מעבר לNetWare

נובל רצתה להתרחב ולפנות לקהלים חדשים, בפרט לחברות גדולות. היא הפחיתה את השקעתה במחקר והאטה פיתוח של כלי ניהול מוצר, אם כי יש לציין שהיא הסתייעה בעובדה שמוצריה לא דרשו תחזוקה רבה.
ב-1993 החברה רכשה את מעבדות מערכת יוניקס מחברת AT&T, יחד עם הזכויות על מערכת ההפעלה.
ב-1994 נובל רכשה את WordPerfect ואת Quattro Pro. הרכישות הללו לא החזיקו מעמד. ב-1995 העבירה נובל את החלקים שלה שעסקו ביוניקס לחברת Santa Cruz Operation.
WordPerfect ו-Quattro Pro נמכרו לCorel ב-1996. גם Novell DOS נמכרה בשנה זו.

יוניקס

בשנת 1991 נכנסה נובל לשותפות עם חברת AT&T בחברת Unix System Labs, אשר בהן פותחה מערכת ההפעלה יוניקס]. בהמשך (בשנת 1993) מכרה AT&T את חלקה לנובל נובל פיתחה גירסת יוניקס משלה בשם UnixWare. אולם בסופו של דבר זנחה בסופו של דבר את מערכת ההפעלה הזו והודיעה על מכירתה לחברת Santa Cruz Operation]. בדיעבד הסתבר שלא נמכרו מלא הזכויות לתוכנת יוניקס, מה שנטל בדיעבד את העוקץ ממשפט SCO